  Майя Бывальцева Улонысь кошкиз Россиысь но Удмуртиысь культура удысысь дано ужась, элькунысь лулчеберетъя азьвыл министр Аверьян Христофоров. Со сярысь 5-тӥ коньывуонэ улосвылсь лулчебертъя министерство ивортӥз. Ужатозяз Аверьян Трофимович элькунысь лулчеберетэз азинтон но утён понна трос лэсьтӥз. Бадӟым калыккуспо фестивальёс, П. И. Чайковскийлы сӥзем калыккуспо нылпи фестивальёс, Уралысь но Поволжьеысь крезьгурчиослэсь фестивальёссэс радъяз. Удмуртиысь лулчеберетэн Москваын Литературая но искусствоя нуналъёсын, Россиын но кунгож сьӧрын театр но концерт огазяеяськонъёслэн гастрольёсазы тодматӥзы. Аферьян Христофоров мыло-кыдо пыриськемен Москваын М. С. Щепкин нимо вылӥ театр училищеын йӧскалык студия кылыдтон уж мынӥз. Со кивалтон дыръя библиотека но музей ужъя пӧртэм ӵектосъёс улонэ пыӵатэмын, Удмуртиысь зоопаркез лэсьтон йылпумъямын. Ӧнер устолыкез будэтонлы бадӟым саклык висъяса, коллективлы выль улон югдурын выль ужан амалъёсты кутыны мылкыд сётыны быгатӥз. Удысын ужасьёс сое туж гажазы. Ужъюлтошъёсыз но тодӥсь но ужам муртъёс сое умой мылкыдо но каньыл адямиез, валась кивалтӥсез, оскем ужлы ассэ быдэсак сётӥсь адямиез сямен тодазы ваё Удмуртиысь лулчеберетъя министерствоАверьян Трофимович Христофоров вордскиз 1948-тӥ арын 3-тӥ пӧсьтолэзе Кизнер ёросысь Новоникольск посёлокын. Элькунысь культурая училищеез йылпумъяса, армиын служба нуиз. Собере лулчеберет удысын ужаны кутскиз: нырысь Кизнер каргуртысь гурт клубен кивалтӥз, 1974-тӥ арын Челябинскысь Культурая институтэз йылпумъяса, Лулчебертъя элькун училищеын режиссурая но актёрлэн устолыкезъя дышетӥсь луыса. 1977-1987 аръёсы ВЛКСМ-лэн обкомаз пӧртэм интыужъёсын тыршиз, собере партилэн элькунъя обкомаз лулчеберет ужпумъёс понна кылкутӥз. 1987-тӥ арын УАСС-ысь лулчеберетъя министрлэн воштӥсез луиз, 1989-тӥ арын – министрлэн нырысетӥ воштӥез. 2004-2009 аръёсы Удмурт Элькунысь культурая министр вал. Азьвыл министрен люкиськон 7-тӥ коньывуонэ 9 часысен 11 часозь Удмуртиысь кун филармониын ортчоз Ивортодэтъя «Удмуртия» агентство Аверьян Христофоровлэн ӵыжы-выжыосызлы но матсь адямиосызлы мур куректэмзэ вера.  Тегъёс: Ижкар Удмуртия кулон Лулчеберетъяминистерство  